ประธาน กกต. ยันไม่แบ่งเขตเอื้อประโยชน์ผู้มีอำนาจ ยอมรับล่าช้าเพราะมีปัญหาสุขภาพ เตรียมเปิดรับสมัคร ส.ว.จันทร์หน้า
ประธาน กกต. ยันไม่แบ่งเขตเอื้อประโยชน์ผู้มีอำนาจ ยอมรับล่าช้าเพราะมีปัญหาสุขภาพ เตรียมเปิดรับสมัคร ส.ว.จันทร์หน้า 

นายอิทธิพร บุญประคอง ประธานกรรมการ กกต. กล่าวถึง คำสั่ง คสช. ฉบับที่ 16 /2561 กรณี คสช.ให้อำนาจ กกต. แบ่งเขตเลือกตั้งใหม่ในเขตที่มีปัญหาถูกร้องเรียนจาก 3 รูปแบบเดิม ที่ กกต.แบ่งไว้ก่อนหน้านี้ว่า กกต.จะเดินหน้าแบ่งเขตตามกฎหมาย โดยไม่เอื้อผลประโยชน์ให้กับผู้มีอำนาจและไม่ได้มีใบสั่งตามที่มีการตั้งข้อสังเกต 
ส่วน กกต. จะแบ่งเขตใหม่อย่างไรนั้น ขณะนี้ ยังไม่พบเรื่องร้องเรียนที่จะต้องแบ่งเขตใหม่ และต้องรอถามความเห็นจาก กกต. ท่านอื่นก่อนจึงจะให้ความเห็นที่ชัดเจนได้ 
พร้อมยืนยันว่า คำสั่งดังกล่าว ไม่ได้กระทบต่อปฏิทินเลือกตั้งอย่างที่หลายฝ่ายกังวลระยะเวลาที่กำหนด เพราะไม่ได้แตกต่างไปจากฉบับที่ 13/2561 ก่อนหน้านี้ที่ให้ กกต. สามารถแบ่งเขตได้จนถึงวันที่กฎหมายเลือกตั้ง ส.ส. มีผลบังคับใช้ในวันที่ 11 ธ.ค.นี้ แต่ยอมรับว่า การแบ่งเขตคลาดเคลื่อนไปจากระเบียบของ กกต. เล็กน้อยที่กำหนดกรอบเวลาให้ กกต. แบ่งให้เสร็จตั้งแต่วันที่ 5 พ.ย.แต่สาเหตุที่ไม่เป็นไปตามกรอบเพราะตัวเองมีปัญหาสุขภาพทำให้ไม่สามารถพิจารณาได้ทัน 
สำหรับการกำหนดวันเลือก และรับสมัคร ส.ว. นั้นที่ประชุม กกต. จะประกาศใน 1-2 วันนี้ เบื้องต้นเป็นตามระยะเวลาเดิม ที่ กกต. กำหนดให้วันที่ 26-30 พ.ย. นี้เป็นวันรับสมัคร ส.ว. จากนั้นจึงจะเริ่มคัดเลือก ส.ว.ในระดับอำเภอ ในวันที่ 16 ธ.ค. ระดับจังหวัดในวันที่ 22 ธ.ค. และระดับประเทศในวันที่ 27 ธ.ค. และ 2 ม.ค.2562 กกต. จะส่งรายชื่อผู้ผ่านการเลือกกันเอง 200 คน ให้ คสช. คัดเลือกเหลือเพียง 50 คนต่อไป ไปรวมกับสัดส่วนที่ คสช. สรรหาเอง 194 คน และสัดส่วนที่มาโดยตำแหน่ง 6 คน รวมเป็น 250 คน ซึ่งทั้งหมดจะมีความชัดเจนในวันที่ 19 พ.ย.นี้